UDTALELSE FRA KOMMISSIONEN

af 8. oktober 2020

om den ændrede plan for bortskaffelse af radioaktivt affald, der fremkommer ved demonteringen af kraftværket Berkeley i Det Forenede Kongerige

(Kun den engelske udgave er autentisk)

(2020/C 335/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 7. maj 2018 modtog Europa-Kommissionen i overensstemmelse med Euratomtraktatens artikel 37 almindelige oplysninger fra Det Forenede Kongeriges regering om den ændrede plan for bortskaffelse af radioaktivt affald (2), der fremkommer ved demonteringen af kraftværket Berkeley.

På grundlag af disse oplysninger og en række supplerende oplysninger, som Kommissionen udbad sig den 17. maj 2018 og den 19. juli 2018, og som de britiske myndigheder forelagde den 26. juni 2018 og den 26. juni 2020, samt efter høring af ekspertgruppen udtaler Kommissionen følgende:

1. Afstanden mellem anlægget og den nærmeste grænse til en anden medlemsstat, som i dette tilfælde er Frankrig, er ca. 220 km.

2. De planlagte ændringer vedrører en forhøjelse af den tilladte udledning af luftbårne radioaktive stoffer (hvortil Kommissionen fremsatte sin første udtalelse i henhold til artikel 37 i 2002) på grund af de nye planlagte dekommissioneringsaktiviteter for kraftværket Berkeley.

3. Under normale driftsforhold er det ikke sandsynligt, at de planlagte ændringer vil give anledning til en eksponering af sundhedsmæssig betydning af befolkningen i andre medlemsstater ifølge den dosisgrænse, som er fastsat i direktiverne om grundlæggende sikkerhedsnormer.

4. Skulle der ske utilsigtede udledninger af radioaktive stoffer som følge af ulykker af den type og størrelse, der er beskrevet i den ændrede plan, vil de doser, som befolkningen i en anden medlemsstat formodes at blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer (3).

Kommissionen konkluderer derfor, at gennemførelsen af den ændrede plan for bortskaffelse af radioaktivt affald i enhver form fra demonteringen af kraftværket Berkeley beliggende i Berkeley, Gloucestershire, England, Det Forenede Kongerige, hverken under normal drift eller i tilfælde af ulykker af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som er fastsat i direktivet om grundlæggende sikkerhedsnormer.

Udfærdiget i Bruxelles, den 8. oktober 2020. På Kommissionens vegne Kadri SIMSON Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Kommissionen skal her bl.a. gøre opmærksom på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald skal forstås som »bortskaffelse af radioaktivt spild« som defineret i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling (EUT L 13 af 17.1.2014, s. 1).